הוועדה המיוחדת לפניות הציבור, כנסת 23, פרוטוקול מספר 24, 2020-10-13 10:12

יעקב טסלר: בוקר טוב לכולם.

יעקב טסלר: בוקר טוב לאלה שמשתתפים פיזית ולאלה שמשתתפים איתנו בזום בדיון החשוב בנושא שירות ברשות מקרקעי ישראל בתקופת הקורונה.

יעקב טסלר: האם זה לקוי או לא נראה במשך הדיון, אבל זו הכותרת ולשם כך התכנסנו.

יעקב טסלר: זה לא סוד, כל אחד מאתנו חי במדינת ישראל וכל אחד חווה את הימים הלא פשוטים, כל אחד מהכיוון שלו.

יעקב טסלר: אם עשינו בעבר בוועדה כאן דיונים עם הביטוח הלאומי, עם רשות המסים ועוד ועוד, מסתבר שיש עוד נישה שבעצם רואים את עצמם נפגעים ולא מקבלים את השירות הנכון והמתאים מרמ"י שבעצם, אני לא מחדש לכם שום דבר, 90% מקרקעות מדינת ישראל נמצאות ברמ"י ומהפניות הרבות שהגיעו לוועדה מסתבר על פניו, כפי שקראנו מכתבים ושמענו גם טלפונית, שלא מקבלים מענה.

יעקב טסלר: כתוצאה מאי המענה יש על פניו נזקים ישירים לאזרחים.

יעקב טסלר: אני אתן דוגמה קטנה, ובהמשך ניכנס לכך יותר, הפרת חוזים, אנשים שרוצים לשלם על עסקאות לא יכולים לעשות זאת, אין מענה במינהל לפונים.

יעקב טסלר: אני מבין שאנחנו לא נמצאים בתקופת שיגרה רגילה, אבל אני יודע לומר והזכרתי את הביטוח הלאומי ואת רשות המסים ואם יהיה צורך אזכיר שראוי לנכון למצוא את הדרך כיצד לתת את המענה תוך כדי המצב הלא נעים שאף אחד לא הזמין אותו והגיע אלינו בהפתעה.

יעקב טסלר: אנחנו מקווים ומתפללים שכמו שזה הגיע בהפתעה כך הוא יסתלק מאתנו באיזה יום, אבל לצערנו כפי שאנחנו רואים את המצב לא נראה שזה הולך להיעלם מאתנו, ולכן אנחנו צריכים לתת מענה ולעזור לאזרחי מדינת ישראל, כפי שאנחנו השכם והערב אומרים שאנחנו צריכים להכנס לשגרת הקורונה ולחיות איתה, ולראות איך תוך כדי אנחנו מנהלים את חיינו.

יעקב טסלר: וכדי לנהל את החיים שלנו אזרחי מדינת ישראל זקוקים לכל מיני שירותים ואחד מהם הוא של רמ"י.

יעקב טסלר: אני רוצה לפנות למורן גליקשטיין מרמ"י.

יעקב טסלר: דרך אגב, ציפיתי לראות כאן את עמיאל.

מורן גליקשטיין: מסיבות אישיות הוא לא יכול להשתתף בדיון.

מורן גליקשטיין: אני ראש המטה של מנכ"ל רשות מקרקעי ישראל ואיתי נמצאים רביד שמואלי מנהל אגף מערכות מידע ומתעסק עם נושא הדיגיטל, וניסים אברהם ראש חטיבת השירות שעניינה השירות של מינהל מקרקעי ישראל.

מורן גליקשטיין: ברשות

מורן גליקשטיין: כם רביד וניסים שמתעסקים בתחום יציגו ואם צריך אותי, בשמחה.

יעקב טסלר: בבקשה.

ניסים אברהם: שלום ובוקר טוב לכולם.

ניסים אברהם: קודם כל חשוב לנו להגיד שאנחנו ערים לבעיות ולקשיים שאנחנו ניצבים בפניהם היום.

ניסים אברהם: אנחנו לא חושבים שהכל מושלם.

ניסים אברהם: אנחנו רוצים להציג כאן מפת דרכים כיצד אנחנו רואים את הפתרונות לדברים האלה.

ניסים אברהם: אנחנו ערים לקשיים של ציבור עורכי הדין והלקוחות שלנו, אבל נציג כאן את הפתרונות שאנחנו חושבים שנכון לעשות.

ניסים אברהם: דרך אגב, גם השר ליצמן כשהיה יו"ר המועצה שלנו הנחה בצורך לשיפור השירות.

ניסים אברהם: אנחנו עובדים היום כולנו במתכונת חירום, ב-20% של כח אדם כמו כל משרדי הממשלה.

יעקב טסלר: מאיזה תאריך נכנסתם למתכונת של 20% כח אדם?

ניסים אברהם: זה כל פעם משתנה בתקופת הקורונה, הנחיות נציבות שירות המדינה שבאות מהממשלה.

יעקב טסלר: אבל הייתה תקופה שהייתם יותר מ-20%.

ניסים אברהם: נכון.

ניסים אברהם: דיברתי לגבי היום.

ניסים אברהם: אני אומר שלגבי היום, אנחנו במתכונת של 20% כח אדם.

ניסים אברהם: אבל אנחנו רוצים לדבר על הפתרונות.

ניסים אברהם: הפתרונות שאנחנו שמים עליהם את הדגשים זה ייעול התהליכים, הפחתת רגולציה וכמובן מערכות מידע שאנחנו נדבר עליהן, רביד ייתן דגשים בנושא.

ניסים אברהם: הקורונה תפסה אותנו באמצע תהליך של החלפת מערכות מידע.

ניסים אברהם: מערכות המידע של רמ"י היום הן מערכות משנות השמונים ואנחנו במעבר למהלך של סאפ שהחל עוד לפני הקורונה, התחלנו אותו בדרום ואנחנו אמורים להמשיך אותו לחיפה.

ניסים אברהם: כל תהליך הקורונה תפס אותנו באמצע מעבר של מערכות מידע.

ניסים אברהם: למעשה כל התהליך חייב אותנו להקדים את תכניות העבודה בדגש על הקשר שלנו עם הלקוחות ולהפנות את הכל לאמצעים הדיגיטליים.

ניסים אברהם: אנחנו כמובן עדיין מאפשרים למסור מסמכים בעמדות קבלת מסמכים אצלנו למי שיש לו בעיות של נגישות דיגיטלית, אבל הרוב המכריע מתבצע באמצעות מערכת הפניות, שעברה לאחרונה שדרוג.

ניסים אברהם: בהתחלה היא הייתה פחות חכמה כי עשינו אותה ממש יש מאין והיום אנחנו יודעים לנתב נכון למקומות כדי שהמענה יהיה הרבה יותר מהיר ושיגיע ישירות לגורם המטפל, ובחודשיים האחרונים שהמערכת החכמה שלנו נכנסה, צמצמנו גם את לוחות הזמנים שאנחנו עושים.

ניסים אברהם: ההנהלה שלנו כולה מיינדד לנושא של מערכת פניות הציבור.

ניסים אברהם: ישיבות ההנהלה שלנו חלקן מתחיל בפניות ציבור, בזמני טיפול של פניות ציבור במרחבים.

ניסים אברהם: דהיינו עובר כל גורם אזורי ואומר 'אצלך בפניות יש ככה וככה, איך מקדמים את הנושא כדי לצמצם מהר ככל הניתן את הנושא של הטיפול המהיר בפניות שמגיעות באופן דיגיטלי'.

ניסים אברהם: אנחנו עדיין מאפשרים במקרים חריגים, בתיאום עם הגורם המטפל גם את זימון התורים, יש לנו פלטפורמה מתאימה באתר, היא עדיין לא לכל גורם בגלל הבעיות שנמצאות כעת בנושא של כמות קהל שנכנס שלמעשה מפחית כמות עובדים שיכולים להכנס וכיוצא בזה.

ניסים אברהם: אז אנחנו בהחלט עושים מאמץ גדול לבקרה והידוק מול המרחבים, כמו שאמרתי, גם בדיוני ההנהלה שלנו.

ניסים אברהם: בצד הביקורת שאנחנו קשובים לה, יש גם תשבחות על היכולת של אחרים להגיע אלינו.

ניסים אברהם: היום אני לא רוצה לדבר על תשבחות, אנחנו היום באים לשמוע את הביקורת כי בעיני זו אמורה להיות ביקורת בונה שאמורה ללמד אותנו מה עוד לעשות ויש לנו המון שיחות עם עורכי דין מבחוץ, ראיתי כאן את מנדל שאתמול שוחחתי איתו במקרה, בלי שום קשר.

ניסים אברהם: חלק מהקשיים שהיו הם בקשר לפעולות שנעשו במוקדים שנמצאים אצלנו במיקור חוץ.

ניסים אברהם: המוקדים במיקור חוץ שפועלים אצלנו עד לפברואר היו עם מינימום תלונות, היו המון בעיות של הוצאות לחל"תים, היום אנחנו נוהגים איתם ביד ברזל, אפשר להגיד, רוכבים עליהם והיום אנחנו השגנו סוג של התייצבות בקשר אליהם.

ניסים אברהם: אני אעבור למצגת כדי לתת מספר נתונים לגבינו.

ניסים אברהם: אז ככה, מגוון התפקידים של רמ"י, אנחנו לא בדיוק כמו טאבו, אנחנו פועלים גם בממד העסקי וגם בממד של הרישום.

ניסים אברהם: התפקידים שלנו מגוונים, יש לנו הגנה ופיקוח לקרקעות, הקצאת קרקעות לשימושים ציבוריים לרשויות המקומיות, תכנון ופיתוח, תיעוד ורישום, חוזים, שירותים נוספים לקהל הרחב, בדרך כלל זה בא לידי ביטוי בעיקר במוקדים המהירים, משכנתאות, אישורי זכויות, הוצאנו דו"ח שמראה שבתחילת הקורונה הייתה נפילה קטנה, אבל לאחר מכן אנחנו מדברים לדוגמה על אישורי זכויות בין 3,000-4,000 בכל חודש, העברות זכויות בסביבות ה-1,500 כל חודש בממוצע, ומשכנתאות בין 400-500 משכנתאות בכל חודש בתקופת הקורונה.

ניסים אברהם: אנחנו נציג גם את הנושא הזה.

ניסים אברהם: אנחנו מנהלים ספר נכסים שזה כמו הטאבו הפנימי שלנו, עסקאות ושיווקים וגם בקרה.

ניסים אברהם: אני מציג דוגמאות לכמות הפניות שנמצאות אצלנו בעבודה, הפניות בדיגיטל הן פניות שקלות מאוד לשימוש, הציבור עושה בהן המון שימוש, ב-24,000 יש גם כפילויות כי מישהו שעדיין לא קיבל תשובה, היום אתה יכול בתוך שעה להוציא עוד, אנחנו מנסים לאחד את הפניות לממדים אחודים, אבל כמו שאמרתי, פניות הציבור הדיגיטליות שמגיעות אלינו היום, הן האתגר הגדול שלנו וכל ההנהלה רתומה לניהול ובקרה שלהן כולל ישיבות ההנהלה.

ניסים אברהם: אני רוצה לדבר על מה שעשינו בהפחתת הרגולציה מתקופת הקורונה.

ניסים אברהם: אנחנו בדרך כלל פועלים לפי מסמכי מקור, בתוך הפלטפורמה יצרנו הקלות רגולטוריות שמאפשרות הגשת מסמכים בדיגיטל גם אם הם לא מקוריים.

ניסים אברהם: למעשה כל הבקשות שקודם לכן היה צריך להגישן ישירות אלינו עם שליח או להגיע למשרדים שלנו, היום אפשר באמצעות עורך דין עם טופס הצהרה שלו והוא מגיע אלינו עם עותקי המסמכים ולא המקור.

יעקב טסלר: כשאתה אומר 'היום', בוא תאמר תאריך ממתי.

ניסים אברהם: אני מדבר איתך על מארס.

ניסים אברהם: כבר ממארס זה קורה.

ניסים אברהם: משכנתאות – פעלנו ביחד עם איגוד הבנקים, הייתה לנו עבודה משותפת וטובה איתם, ויצרנו פלטפורמה בטיפול בכל עולם המשכנתאות.

ניסים אברהם: למעשה אם אנחנו לוקחים את עולם סילוקי המשכנתאות, היום אני מקבל ישירות בכספת מאובטחת את המסמכים מהבנקים, מטפל בבקשה הזאת בלי שהלקוח צריך להגיע אלי ובלי שהוא צריך בכלל לבוא אלי או להגיש לי מסמכים, הבנק מעביר לי את זה ישירות דרך כספת מאובטחת ואנחנו עושים את הביטולים.

ניסים אברהם: רביד יראה לכם בהמשך כמויות כי אני חושב שזה מאוד מרשים.

ניסים אברהם: בנושא של משכנתאות ללקוחות, הלקוח פונה אלינו בדיגיטל, מגיש את הבקשה, אנחנו שולחים לבנק בצורה מאובטחת את המשכנתא וגם ללקוח.

ניסים אברהם: הבנק מסתמך על ההליך המאובטח שלנו והוא נותן כסף ללקוחות.

ניסים אברהם: אני מדבר על תהליך שעובד ממארס.

ניסים אברהם: עוד מעט תראו את הנתונים של הגשת משכנתאות ללא מגע מסמכים, פיזית, לרמ"י, אלא רק באמצעות הפניות בדיגיטל, וללא צורך בהתייצבות אצל רמ"י.

ניסים אברהם: יחד עם החברים שלנו בטאבו יצרנו סוג של ממשק.

ניסים אברהם: היום הטאבו דורש שכל השטרות שיגיעו אליו יהיו מקוריים או שעורך הדין יצהיר שזה מקור.

ניסים אברהם: אנחנו יצרנו תיבות מאובטחות מול הטאבו שכל מייל שאנחנו שולחים לעורך דין לגבי שטרות שנדרשים לצורך רישום, מגיעים גם לטאבו, הטאבו יכול לבצע התאמה של המייל ששלחתי לו עם המייל שעורך הדין מגיש לו ובהסתמך על המייל שלנו למעשה לא צריך להגיש את המסמכים המקוריים אליהם.

ניסים אברהם: הקורונה תפסה את כל השוק הישראלי בקשיי מימון בנקאי וכיוצא בזה.

ניסים אברהם: בטרום הקורונה היו המון מכרזים והמון עסקאות שהיו באוויר וכל העסקאות האלה, פתאום לאנשים קשה מאוד להשיג מימון בנקאי, קשה מאוד להביא את הכסף.

ניסים אברהם: אנחנו יצרנו תהליך של אורכות שניתן ללקוחות שלנו, אפילו הם לא צריכים לבוא אלינו להחליף את שוברי התשלום שאצלם או את מסמכי העסקה.

ניסים אברהם: אמרנו להם שהם יכולים להסתמך על מסמכים או על שוברי התשלום שנגמרים לדוגמה ב-1 לאפריל, אפשר לשלם אותם עד לתאריך מאוחר יותר ואנחנו נכבד את הדברים האלה לצורך העסקה.

ניסים אברהם: במסגרת ההודעות לציבור שנמצאות באתר, אנשים לא צריכים להגיע אלינו לקבל מסמכים, לקבל שוברים חדשים ובדרך הזאת הם עדיין יכולים להמשיך ולממש את העסקאות שהשוברים שלהן, או התוקף שלהם, והארכנו גם את תוקף האפשרות לביצוע עסקאות במכרזים וכיוצא בזה.

ניסים אברהם: אני רוצה להעביר את רשות הדיבור לחברי רביד שמואלי שהוא מנהל אגף מערכות מידע כי אנחנו רוצים להראות את מפת הדרכים קדימה.

יעקב טסלר: לפני שנשמע את רביד, זו מצגת מאוד יפה והתרשמתי מאוד אבל אני מבולבל.

יעקב טסלר: אני יכול לקחת את כל ערימת המכתבים שהגיעו לוועדה ולומר שהאנשים האלה גם מבולבלים.

יעקב טסלר: כפי שאתה מציג את הדברים, הכל דבש, פה ושם יש בעיות כמו שיש אצל כל אחד, אבל רוב הדברים, אישור זכויות, סילוק משכנתא, הכל זורם.

יעקב טסלר: שמעתי ממך, שזה ממארס.

יעקב טסלר: המכתבים שקיבלנו ולא הבאתי לכאן את כל הערימה, זה לא מה שהיה לפני מארס, אלא הרבה אחרי.

יעקב טסלר: או שציבור האזרחים ואני מתכוון לעורכי דין, אנשים פרטיים ואלה שמתעסקים בזה, לא מכירים בדיוק את השירות שאתם מעניקים וחבל, וצריכים אולי ליידע אותם, או שאכן עשיתם תכנית מאוד יפה ואכן כך היה צריך לעבוד ובפועל זה לא עובד בדיוק.

יעקב טסלר: אז בהמשך אנחנו נשמע את חלק מהפונים שנמצאים כאן.

יעקב טסלר: לעשות לי סדר בבלבול.

ניסים אברהם: אני רוצה להדגיש.

ניסים אברהם: לא אמרתי שאין בעיה.

ניסים אברהם: התחלתי בדבריי בכך שאנחנו ערים לבעיה ולא מושלמים ויש לנו עוד המון עבודה לעשות.

ניסים אברהם: אני אומר שאנחנו מודעים לקשיים האלה, אנחנו מקבלים את הדברים ומטפלים בהם.

ניסים אברהם: לא אמרתי שהדברים מושלמים.

ניסים אברהם: לפני שהכנסנו את מערכת הפניות היה מצב בהחלט שפניות הסתובבו לא אצל הגורמים המטפלים, זו מערכת שהקמנו לא בצורה סדורה לפי תכנית עבודה, אמרתי קודם לכן, הקדמנו ועשינו בשלבים, כמו שחברים מאגף מערכות מידע תמיד אומרים שזה כמו גרסאות בפלאפון.

ניסים אברהם: התחלנו עם גרסה מאוד בסיסית, לא טובה.

ניסים אברהם: אבל אנחנו משתפרים כל הזמן, אנחנו משפרים את הגרסאות והיום אנחנו יודעים לכוון את הדברים לגורמים מטפלים מתאימים הרבה יותר טוב מאשר לפני חודשיים.

ניסים אברהם: אנחנו יודעים לדייק את הדברים ואנחנו פה כדי לשמוע.

ניסים אברהם: אני לא אומר שאנחנו מושלמים, ויש לנו עוד הרבה מה לעשות.

יעקב טסלר: אף אחד מאתנו לא מושלם.

יעקב טסלר: אלה השאיפות שלנו, כל אחד שואף להתייעל.

ניסים אברהם: לא, אמרתי שאנחנו רוצים להראות את מפת הדרכים קדימה.

יעקב טסלר: גם אני וכולם רוצים לראות, אני רק התמקדתי בדברים, יש דברים שאנחנו צריכים להשתפר ולהתייעל וזה בסדר, כל אחד מאתנו חייב להגיע שיהיו לו את השאיפות, אבל דברים שאנחנו כן יודעים שעובדים, צריך לבדוק האם הם באמת עובדים או לא.

יעקב טסלר: אבל זה להמשך.

יעקב טסלר: בבקשה רביד.

רביד שמואלי: בוקר טוב לכולם, שלום לכבוד היו"ר ולמשתתפים.

רביד שמואלי: אני מנהל מערכות מידע ראשי ברשות מקרקעי ישראל.

רביד שמואלי: בראשית אני רוצה לאחל בריאות ובשורות טובות לכל עם ישראל בתקופה המורכבת הזאת.

רביד שמואלי: כפי שניסים חברי הציג, בהחלט המצב הוא מאתגר.

רביד שמואלי: עצם זה שיש את אתגר התחלואה, אתגר הבידוד והריחוק החברתי, בהחלט מצטברות הרבה מאוד פניות.

רביד שמואלי: אנחנו ברשות מקרקעי ישראל משתמשים במערכות מידע ותיקות, והתנענו מהלך רב שנתי בשיתוף פעולה עם משרד האוצר, עם רשות התקשוב הממשלתית כדי בעצם להחליף את מערכות המידע שמנהלות את המקרקעין הלאומי, את בנק הקרקעות הלאומי, מעל 90% מקרקעות המדינה במערך חדש.

רביד שמואלי: למערך הזה קראנו בשם 'רמיטק' אני מניח שאפשר להבין למה.

רביד שמואלי: למהלך יש שלושה רכיבים עיקריים: רכיב ליבה, ערוצים ונתונים.

רביד שמואלי: הליבה עוסקת באותן פעילויות הליבה של רשות מקרקעי ישראל שניסים הציג קודם כמו ספר הנכסים של המדינה, נושא של עסקאות המקרקעין, ניהול הכספים, מדובר כאן ב-10-15 מיליארד שקל בשנה עם מאות אלפי חשבונות בנק, כל נושא השיווק ומכרזי המקרקעין, המערכות המשפטיות, הגיאוגרפיות, המסמכים ועוד.

רביד שמואלי: מערך הערוצים בעצם עוסק בהרבה ממה שאנחנו מדברים עליו היום, היכולת שלנו להגיע לקהלים שעובדים מולנו, זה יכול להיות האזרח, המייצג, עורך הדין, היזם, הקבלן, השמאי, המתכנן, כל הקהלים שעובדים מולנו ורכיב זה מאפשר לנו לייצר קשר טוב יותר עם קהלים אלה ולתת להם שירות טוב יותר ונגיש באזור שנוח להם.

רביד שמואלי: הרכיב השלישי הוא רכיב הנתונים, כל נושא הדו"חות הבקרה והתובנות, כלומר הוא מאפשר לנו לעקוב אחרי הפעילות, לראות יעדים ולהשיג אותם, ומאפשר לראות איך אנחנו מול הציבור, עד כגמה אנחנו נותנים שירות ועד כמה אנחנו עובדים באופן יעיל.

רביד שמואלי: את כל שלושת הרכיבים האלה עוטפת פעילות תשתיתית רוחבית שכוללת הרבה היבטים בעולם התשתית, היבטים הקשורים בהתנהלות, של פיתוח תוכנה והיבטים שקשורים בתשתיות בחוות שרתים ונושאים של אבטחת מידע שהיום מאוד מאוד קשים ומורכבים, אבל בסופו של דבר התכנית הזאת היא תכנית רב שנתית בהיקף מאוד רחב ברמת המדינה, היא אמורה לסייע להנעת המשק, לשפר את השירות לציבור ולנהל את ההתנהלות הארגונית של ניהול המקרקעין הלאומי של אותו בנק הקרקעות של ישראל.

רביד שמואלי: אני רוצה לספר קצת על מה עשינו כשתפסה אותנו הקורונה.

רביד שמואלי: בעצם בחודש פברואר השקנו את מוצר הליבה החדש במרחב הדרום, אבל לא עברו מספר שבועות קצרים ותפסה אותנו הקורונה, 70% מהעובדים נדרשו לחופשה כפויה ולא היו בעבודה ובפעילות.

רביד שמואלי: היינו באמצע השקת מערכות חדשות בדרום ועם הקורונה נדרשנו לחשב מסלול מחדש ולעשות הסטת משאבים ועדכון תכנית העבודה כדי לאפשר עבודה מרחוק גם בדרום וגם במרחבים האחרים.

רביד שמואלי: כפי שניסים ציין בהקשר הרגולטורי וההקלות, בעולם מערכות המידע הקמנו יישום של פניות בדיגיטל שמאפשר לכל אזרח, יזם, מייצג, לפנות בכל נושא באמצעות אתר האינטרנט בצורה מאובטחת ומקוונת עם יכולת לאפשר הוספת צרופות ונימוקים, ובעצם לפנות אלינו כדי לעשות כל פעולה או כל שאלה או כל נושא.

רביד שמואלי: המערכת הוקמה בקבועי זמן מאוד קצרים והיא הוקמה בשיטת המוצר, כלומר השקנו בתחילה מוצר בסיסי וכל שבוע-שבועיים השבחנו והוספנו עוד רכיב, סידרנו מוח יותר מתקדם של ניתוב בתוך הארגון, הוספנו מערכות בקרה כדי לראות איפה נמצאות הפניות ועד כמה הן מטופלות ואיפה דברים נתקעים, בהחלט עולם מורכב שתוך כדי זה אנחנו מבינים ש-70% מהעובדים לא היו בעבודה ושאנחנו במקביל עובדים על מספר נושאים שקשורים בליבה, ערוצים ועולמות אבטחת מידע וסייבר של נושא התקשורת.

רביד שמואלי: בעצם הוספנו יישום שמאפשר באינטרנט לפנות בכל נושא, הפניה מנותבת באופן חכם באמצעות מערכת ניהול שירות לקוחות, מערכת CRM חדשה לגורמים המטפלים בצורה חכמה והוספה של כלים למעקב ניטור ובקרה על מנת לוודא ולעקוב על סגירת מעגל הטיפול.

רביד שמואלי: אפשר לראות בגרפים שלפנינו מה היה ב-2019 ומה ב-2020 בתחילת השנה ועם הקורונה.

רביד שמואלי: אנחנו רואים שקצב הפניות באתר האינטרנט בשנת 2019 עמד על סדר גודל של 3,000-3,500 בחודש, כך היה גם בחודשים הראשונים של 2020.

רביד שמואלי: אבל פעם שנכנסנו לתקופה של סגר ולתקופה של בידוד וריחוק חברתי, בעצם ערוץ הקשר של אותה קבלת קהל עבר לערוץ היישום בדיגיטלי והתחלנו לקבל פי 5 פניות מ-3,000-4,000 לכ-15,000-20,000 פניות בחודש אפילו יותר, רואים כאן בחודשים יוני ויולי מעל 21,000 פניות ובעצם קבלת הקהל שלנו בגלל אותן הקלות רגולטוריות שניסים דיבר עליהן, כדי להנגיש ולאפשר להניע את המשק בעולם המקרקעין, כל פעולה יכלה להתבצע או לבקש לבצע אותה באמצעות הקשר המקוון.

רביד שמואלי: יחד עם זאת הבנו שיש פעולות שאזרחים או מייצגים יחשבו שאולי הן בלתי ניתנות לביצוע בצורה דיגיטלית ומרחוק, ולכן ייצרנו יישום של בקשות מקוונות לזימון תור.

רביד שמואלי: כלומר מי שחשב שהוא לא מסוגל בשום אופן לבצע את הפעולה באזור הדיגיטלי, איפשרנו לו לבקש להזמין תור - - -

יעקב טסלר: יש פעולות שלא ניתן לבצע דרך הדיגיטל?

רביד שמואלי: יש מספר פעולות לא גדול שהן מורכבות.

ניסים אברהם: יש פעולות מורכבות שהן בעולם העסקי בעקרון, פחות בעולם השירותי.

ניסים אברהם: אני מזכיר שאנחנו עדיין עובדים גם בעולם העסקי וגם בעולם השירותי.

ניסים אברהם: אני אתן דוגמה לפערים האלה, אבל מזה שקיימות עסקאות מורכבות שמי שצריך לבוא ולהסביר בשומה שלו מדוע במקרה שלו מגיע לו זיכוי מסוים ולא מה הזיכוי שרמ"י חושב.

יעקב טסלר: זה לא יכול להיעשות דרך הדיגיטל.

יעקב טסלר: ברור.

יעקב טסלר: מה פרק הזמן שמקבלים את קביעת התורים?

יעקב טסלר: הרי כפי שציינת עובדים ב-20%.

ניסים אברהם: רביד יראה את השקף.

ניסים אברהם: עדיין לפני הפניות האלה אנחנו לא מנתקים את הקשר הישיר, אנחנו מתקשרים ללקוחות שפנו אלינו.

ניסים אברהם: תסתכלו על הגרף הכחול לעומת הגרף האדום, בחלק ניכר מהמקרים אנחנו מצליחים לתת מענה לאנשים גם בטלפון.

ניסים אברהם: אנחנו לא זונחים את זה, לא זנחנו את אפיק השיחה עם הלקוחות במקומות של בקשת התור, אנחנו מבינים מה הבעיה, מדברים עם האנשים, אם אנחנו חושבים שניתן לעשות זאת מול הלקוח באופן בלתי אמצעי בטלפון, אנחנו נותנים גם את המענים דרך הטלפון.

ניסים אברהם: תראו את הפער, שהוא יפה בעיני, בין כמות הזימונים ל- - -

יעקב טסלר: כמה זמן מחכים בממוצע עד שמקבלים תור?

יעקב טסלר: אני מבין שזה תלוי בכמות הפונים ובכמות של מתן השירות במקום.

יעקב טסלר: אני מתחשב בכך שיש את מגבלת כח האדם, אבל בממוצע בנתונים הקיימים?

רביד שמואלי: אפשר לראות בנתונים - - -

יעקב טסלר: את הזמן אני לא יכול לראות, אני יכול לראות את הכמות.

יעקב טסלר: לצורך העניין היום אני מזמין את התור אני מקבל לעוד שבועיים?

יעקב טסלר: חודש?

יעקב טסלר: חודשיים-שלושה?

יעקב טסלר: יומיים?

ניסים אברהם: אני חושב שזה בתוך 30 יום, כל הפניות.

יעקב טסלר: או.

יעקב טסלר: קיי

רביד שמואלי: פעם שאזרח או מייצג או כל אדם שפונה אלינו ומבקש להזמין תור פרונטלי, גורם מטפל יוצר איתו קשר, מברר את מהות הפניה שלו, אם הוא רואה שניתן לבצע באמצעי דיגיטלי הוא מנחה כיצד לבצע, ואם לא, הוא מנסה לטפל בו או באמצעות הטלפון, זום או באמצעי אחר, או הוא פשוט קובע לו תור לטווח של שבועיים ברוב המקרים, בהתאם למהות העניין.

רביד שמואלי: ייתכן שהוא גם אומר לו איזה מסמכים הוא נדרש להכין ומה הוא צריך להביא כדי שאותה פגישה תהיה יעילה ויוכלו להתקדם.

רביד שמואלי: אפשר לראות, אם מדובר על משהו כמו 100,000 בפניות דיגיטליות, מדובר על 6,000 פניות לעולם של זימון תור, כלומר פחות מ-6%.

רביד שמואלי: כלומר מעל 90% קבלת הקהל נעשית מרחוק, וגם ב-6,000 האלה, 80% מהן מטופלות מרחוק, כלומר רק 2% מהקהל שהיה רגיל להגיע אלינו, משהו כמו 100,000, 150,000 בשנה, רק 2% מהם נדרשים.

רביד שמואלי: כלומר מדובר על עשרות ימי עבודה, פקקים הלוך ושוב, חניה, המתנה אצלנו שנחסכו בעקבות השינוי התרבותי הזה וההתאמה שלנו לאפשר לעשות את הדברים בערוץ הדיגיטלי.

רביד שמואלי: אני רוצה לדבר על נושא המשכנתאות.

יעקב טסלר: רביד נראה לי שנתאהב בדבר הזה וזה ימשיך גם הלאה אחרי הקורונה.

ניסים אברהם: למה לא, בהחלט כן.

רביד שמואלי: אין ספק שהקורונה היא לימון ואנחנו השתדלנו לעשות ממנו לימונדה כמה שאפשר, כי התחלואה והבידוד וחס וחלילה דיכאונות ואי הנוחות במצב הזה, יש בזה גם כמה אזורים שיכלנו למנף לטובה את אותו שינוי תרבותי שאפשר לתת שירות גם מרחוק, שאפשר לקבל שירות גם מרחוק, אלה הרבה מאוד התאמות שהן ברמה תרבותית, ברמה אישית, כל אחד מאתנו כבן אנוש הנושא של שינוי הוא דבר מורכב עבורו, אז גם העובדים - - - מאוד מסורים, נדרשו לעשות התאמה, גם לקוחות רמ"י שמאוד חשוב להם לקדם את הנושאים שלהם בהיבט האישי והכלכלי בהחלט, יש פה התאמה שכולנו נדרשים לעשות בגלל התקופה, ובהחלט אם ננהג בחכמה נמשיך עם הכלים האלה קדימה כי הם בהחלט יכולים לייעל גם את השירות לציבור וגם את ההתנהלות הארגונית.

יעקב טסלר: תודה בשלב הזה.

יעקב טסלר: נחזור אליך.

יעקב טסלר: כולנו שמענו את ההתייעלות שעושים וגם את המצגת שהראתה את הנתונים.

רביד שמואלי: יו"ר הוועדה, אני ארצה גם לדבר על מה אנחנו הולכים לעשות בעתיד, לא רק על מה שעשינו.

רביד שמואלי: אם תרצה עכשיו או יותר מאוחר, לבחירתך.

יעקב טסלר: מה אתה מציע?

רביד שמואלי: אני רוצה להמשיך עוד כשש דקות ולאחר מכן - - -

יעקב טסלר: בבקשה.

רביד שמואלי: אני רץ.

רביד שמואלי: בנושא המשכנתאות ניסים דיבר, טיפלנו במעל 3,000 משכנתאות.

רביד שמואלי: שוק הנדל"ן הפיננסי לא רצו לעצור אותו ובזכות זה הצלחנו להקים מול הבנקים קשר מקוון ומאובטח, כספות וירטואליות ואנחנו לא נדרשים שאזרחים יבואו עם ניירות מקור חתומים מהבנקים אלינו.

רביד שמואלי: יש קשר מקוון ומאובטח והוא עובד מעולה ואני בהחלט מקווה שזה גם ימשיך אחרי.

רביד שמואלי: וזה מה שעשינו.

רביד שמואלי: גם מכרזי מקרקעין אנחנו מאפשרים להגיש הצעות מרחוק בצורה מקוונת ומאובטחת, בהחלט פורץ דרך, התחיל לפני הקורונה ונמשך גם בקורונה.

רביד שמואלי: עכשיו אני רוצה לדבר בזריזות על מה שהולך להיות הלאה, כי זה שעשינו את הדברים והתאמנו בקבועי זמן קצרים זה עזר באופן אינקרמנטלי והשתפר, אבל זה הולך להשתפר עוד כי אנחנו מבינים את המצוקה.

רביד שמואלי: אותן טענות שהגיעו לוועדה הן נכונות, אני מניח, ברוב המקרים.

רביד שמואלי: אנחנו לא מושלמים, אבל יש לנו תכנית פעולה, אנחנו מקבלים גם הרבה מאוד שבחים מנגד על דברים טובים שאנחנו עושים, אבל ברור לנו שאנחנו צריכים להמשיך לעשות וזו מפת הדרכים.

רביד שמואלי: אנחנו במסגרת אותה תכנית ערוצים בדיגיטל מקימים עוד אזורים לשיפור השירות, אזור אישי, כמו בנק, חברת ביטוח או קופת חולים, כל אחד מאתנו כאזרח נכנס לאזור האישי ויכול לעשות פעולות, לצפות בפרטים, אנחנו מקימים כזה אזור, הוא נמצא בהרצה ואני מזמין כל אחד ממשתתפי הוועדה ובכלל אזרחי ישראל לנסות להירשם ולהתנסות בזה, זה אמנם בהרצה אבל זה בהחלט מראה לאן אנחנו הולכים.

רביד שמואלי: אותו דבר אזור אישי למייצג.

רביד שמואלי: אותם המייצגים, אותם לקוחות שעובדים מולנו, אנחנו רוצים לאפשר להם לעשות פעולות כפי שהם עושים כמייצג באמצעות הזדהות חכמה וכרטיס חכם, מאוד דומה למה שנעשה בבתי המשפט.

רביד שמואלי: בתפקיד קודם שימשתי סמנכ"ל בתי משפט והעליתי את אתר עורכי הדין אם בקשה שיפוטית נדרשה למענה לפני אותו תהליך מחשובי, נט המשפט, כשלושה שבועות, אז עורכי הדין היום יודעים שהחלטה שיפוטית על בקשה לוקחת בפרקי זמן נמוכים הרבה יותר, סדר גודל אפילו של יומיים.

רביד שמואלי: נושא של שילוב של הזדהות וחתימה דיגיטלית מאפשר קשר מהיר ומאובטח בינינו לבין האזרחים והמייצגים, גם שם אנחנו מעמיקים.

רביד שמואלי: עולם של ערבויות דיגיטליות – יחד עם החשב הכללי אנחנו עושים פרויקט כדי לאפשר גם מול הבנקים את כל הנושא וכמובן ביצוע פעולות רבות במקרקעין עוד ועוד.

רביד שמואלי: יש לי פה שקפים שמציגים, אם יהיו שאלות אני כמובן ארחיב.

רביד שמואלי: תודה אדוני היו"ר.

יעקב טסלר: תודה.

יעקב טסלר: היית זריז ויעיל.

יעקב טסלר: אני אשמח אם תעבירו אלי את המצגת כדי שאעבור עליה בעיון.

יעקב טסלר: בהחלט מרשים.

יעקב טסלר: מכאן אנחנו צריכים להסתכל קדימה, זו המטרה שלשמה התכנסנו, לראות איך לתת מענה.

יעקב טסלר: לפני שאני פונה לפונים, ברור, אין חילוקי דעות.

יעקב טסלר: כולנו נמצאים באותה סירה, אנחנו יודעים שיש קשיים ואנחנו רוצים להתגבר עליהם וברגע שאנחנו מסתכלים קדימה וגם עושים פעולות להקל, כבר טוב.

יעקב טסלר: אבל אומרים ביידיש - - - אחד שנוסע לשתות כוסית אומר 'עד שאני מגיע לבית המרזח צריכים גם איזו כוסית בדרך'.

יעקב טסלר: אז עד שיהיו כל המערכות, יש מה שיש ואם לא, יש דברים שאנחנו צריכים לתקן.

יעקב טסלר: אני רוצה לפנות לעו"ד אפרים גריידינגר.

אפרים גריידינגר: שלום לכל המשתתפים.

אפרים גריידינגר: יו"ר הוועדה אמר קודם שאולי התבלבלנו, ונראה לי שבאמת התבלבלנו.

אפרים גריידינגר: כל מה שנציג רמ"י אמר נראה היה כמו שהטאבו אומר.

אפרים גריידינגר: ככה זה עובד בטאבו.

אפרים גריידינגר: באמת ככה, כפי שהוא אמר, פניות דיגיטליות.

אפרים גריידינגר: וכל מה שהוא אמר, בדיוק לא עובד שם.

יעקב טסלר: תסביר את עצמך.

אפרים גריידינגר: המערכת הדיגיטלית לא עובדת.

אפרים גריידינגר: המערכת הטלפונית לא מקצועית.

אפרים גריידינגר: מה שנשלח לטאבו לא מתקבל בטאבו.

יעקב טסלר: עו"ד אפרים, בוא - - -

אפרים גריידינגר: הכל בסדר, אין לי שום בעיה, רק בלבל אותי קצת כל מה שדיברו.

יעקב טסלר: אני מקווה שבסוף הדיון כולנו נעשה - - - תסביר לי את מה שאתה אומר שלא עובד.

יעקב טסלר: אני התרשמתי מאוד כפי שראיתי כאן את הדברים מה שיש היום ומה שמתכוונים לעשות בעתיד.

יעקב טסלר: מה לא עובד כרגע?

אפרים גריידינגר: מערכת הדיגיטל שהוא הזכיר מאוד יפה והכל, היא לא עובדת.

יעקב טסלר: מה זה לא עובד.

יעקב טסלר: כשאתה נכנס לדיגיטל - - -

אפרים גריידינגר: כשאני נכנס לדיגיטל ושולח פניה לרמ"י או שאני לא מקבל מענה וגם כשאני מקבל מענה הם לא רואים את שאר המסמכים.

אפרים גריידינגר: יש תקלות במערכת הזאת, הם לא יודעים את זה בגלל שהם לא מדברים איתנו, הם מדברים עם עצמם במערכות.

אפרים גריידינגר: הם לא פונים לעורכי הדין ושואלים אותם מה הבעיות, והם יודעים שיש בעיות.

אפרים גריידינגר: לא סתם הפניות בדיגיטל עלו אצלכם רק בגלל שכל פניה פונים עשר פעמים.

אפרים גריידינגר: תחלק את הפניה לעשר ותמצא שאתה נמצא בדיוק בכמות הפניות של שנה שעברה, אבל הכל זה בגלל אי מענה, ואנחנו חיים את זה ביום יום.

אפרים גריידינגר: ביום יום אנחנו פונים, מהמשרד שלנו ומשרדים אחרים של עורכי דין, אנחנו פונים ביום-יום, בטלפון 'תשלח בדיגיטל', שלחתי בדיגיטל, לא רואים את המסמכים.

אפרים גריידינגר: יכול להיות שהמערכת טובה ונחמדה, הכל יפה ונחמד, אבל זו מערכת שמתחילה כרגע.

אפרים גריידינגר: גם במיסוי מקרקעין התחילו מערכת מסוימת, הייתה להם בעיה במערכת, אבל הם ירדו לשטח ודיברו עם עורכי הדין והם פותרים את הבעיות.

אפרים גריידינגר: לדוגמה במיסוי מקרקעין – אני מייצג גם בפורום מול מיסוי מקרקעין – שם יש לנו פשוט פורום מייצגים שעובדים מול מיסוי מקרקעין ופותרים את הבעיות.

אפרים גריידינגר: במקרה של עזרה ראשונה, בתחילת הקורונה היו להם גם בעיות, והחלטנו לפתוח קבוצות וואטס אפ.

אפרים גריידינגר: וכיום יש קבוצות וואטס אפ של מערכת מייצגים מיסוי מקרקעין מול עורכי הדין, ואז הם מקבלים באותו רגע, הם יודעים את הבעיה במערכת, הם יודעים שיש בעיה והם פותרים, וכתוב 'יטופל', האנשים שנמצאים שם, שי אהרונוביץ מנכ"ל מיסוי מקרקעין, תדהר ישראלי שהוא מנהל מוקד ועונה לעורכי הדין בוואטס אפ, יש היום שבעה קבוצות וואטסאפ כאלה שמנהלי המוקד ומיסוי מקרקעין עונים ישירות ופועלים בערוץ ישיר מול עורכי הדין והמייצגים וזה פותר בעיות רבות.

אפרים גריידינגר: גם ברמ"י אנחנו עורכי הדין שהתאגדו שהיו להם בעיות, פתחנו באופן אישי קבוצות ווואטסאפ כל מחוז, שחשבנו שזה יתנהל כמו מיסוי מקרקעין, לצערנו לא הייתה השתתפות של אנשי רמ"י בקבוצות האלה.

אפרים גריידינגר: יש מעל 573 חברים בקבוצות האלה, קבוצה של ירושלים לבד יש 166 חברים, שם במקרה יש לנו מישהי מתוך המוקד המהיר ונותנת לנו פתרונות.

אפרים גריידינגר: דווקא בקבוצה של ירושלים כמה דברים נפתרו, כך לדוגמה העניין שאתה אומר שמביאים מסמכים, היה סיפור של גברת דבורה מילר שאומרת 'אנחנו לא רואים את המסמכים', אבל עורך הדין שולח לה תמונה, 'שמתי לך קרטון', במקרה הוא צילם את הקרטון שהוא שם, ואז היא הלכה חיפשה, מצאה את זה וטופל בתוך יומיים, במקום שלושה חודשים שהוא המתין לזה.

אפרים גריידינגר: דיברנו על מערכת הטלפונים, אנחנו מצפים שרמ"י יעבוד בדיוק כמו טאבו.

אפרים גריידינגר: באישור זכויות בטאבו אני יכול להוציא תוך שתי דקות במערכת המקוונת, והיא מקובלת.

אפרים גריידינגר: במינהל אני יכול להוציא פלט לסוגים מסוימים של מסמכים אבל זה לא מקובל בבנקים, גם המידע שם לא עדכני.

אפרים גריידינגר: לפעמים אני יכול להוציא אישור זכויות מהפלט מידע שלהם ואני הולך למינהל עצמו להוציא את המקורי כי זה מה שהבנקים דורשים, ושם רשומים עיקולים וכל מיני הערות.

יעקב טסלר: אתה מדבר על נכון למתי?

אפרים גריידינגר: ממארס.

אפרים גריידינגר: יש לנו תיעוד, שלחתי לוועדה את כל התיעוד של הקבוצות בוואטס אפ.

אפרים גריידינגר: רק ברמ"י ירושלים בגלל שיש איש קשר בתוך הקבוצה - - -

יעקב טסלר: או.

יעקב טסלר: קיי.

יעקב טסלר: ציינת קודם.

אפרים גריידינגר: מה שאנחנו מבקשים מהוועדה ומרמ"י, תקצו מיד עוד - - -

יעקב טסלר: אתה רוצה להציע פתרון?

אפרים גריידינגר: כן.

אפרים גריידינגר: ברור.

אפרים גריידינגר: יש לנו שלוש אפשרויות שאנחנו מציעים לרמ"י.

אפרים גריידינגר: אנחנו באים גם לעזור לנו, אנחנו לא רק עורכי דין, אנחנו פה של מיליון ומשהו תושבים שנכסיהם רשומים ברמ"י.

אפרים גריידינגר: אנחנו דורשים שרמ"י תפעל להקצות משאבי אנוש לעניין הזה, לדוגמה מיסוי מקרקעין, האנשים שלהם עובדים מהבית, הטאבו עובדים מהבית.

אפרים גריידינגר: אני מקבל טלפונים לפעמים ב-21:00 בלילה מפקיד מיסוי מקרקעין ואני שומע את הילדים שלו ברקע והוא מדבר איתי ופותר לי את הבעיות שהיו לי במשך היום.

אפרים גריידינגר: גם אנשי הטאבו עובדים מהבית.

אפרים גריידינגר: זה שירדו ל-20%, אפשר לעבוד מהבית בכל המערכות היום.

אפרים גריידינגר: אנחנו מדברים שכעזרה ראשונה, אנשי רמ"י כמו בירושלים ירדו לקבוצות הוואטס אפ שלנו ויתנו מענה מיד.

אפרים גריידינגר: זה ייתן מענה מיד לעורכי הדין ולאזרחים והם יבינו איפה הם נמצאים.

אפרים גריידינגר: אנחנו מבקשים שכמו שיש במיסוי מקרקעין, שיהיה פורום של עורכי דין, 6, 10 שנפגשים מדי פעם עם הנהלת רמ"י, עם אנשי המחשב שלהם ויסבירו להם איפה אנחנו נתקלים בבעיות ויפתרו, ואנחנו נעזור לכם לקדם את המערכת שתועיל לנו כי המערכת הזאת היא עבורנו בסופו של דבר ואם היא לא עובדת ואתם לא יודעים את הבעיות בגלל שאתם לא נפגשים עם עורכי הדין ולא נמצאים בקבוצות ורואים את הבעיות, לא תבינו.

אפרים גריידינגר: יש בעיות גם בשוברים, בעיות אישורי זכויות, משכנתאות, המשכנתאות לא מגיעות לטאבו, הכספת לא עובדת.

אפרים גריידינגר: כל הדברים האלה לא עובדים.

אפרים גריידינגר: יו"ר הוועדה, הטאבו מתנהל טוב, הוא תחת משרד המשפטים.

אפרים גריידינגר: אם יש להם עומס עבודה אולי שיעבירו את זה למשרד המשפטים, יעבירו את זה לטאבו, את ניהול הנכסים.

אפרים גריידינגר: אני מבקש לתת זכות דיבור לשלושה עורכי דין שנמצאים כאן.

יעקב טסלר: עוד מעט.

יעקב טסלר: נשתדל לשמוע את כולם.

יעקב טסלר: שמעתי אותך בקשב רב.

יעקב טסלר: את הכאב והזעקה אני שומע לא רק ממך, זה נשמע מגרונך כאלפי אנשים.

יעקב טסלר: איך שאני מבין את הדברים, ששמעתי את האנשים הנכבדים מרמ"י ושמעתי אותך, לדעתי בלי להכנס לעומק, אני רואה פה דבר אחד.

יעקב טסלר: הם אומרים בפה מלא ומודעים שיש קשיים ובעיות.

יעקב טסלר: הם בנו מערכת מידע, הם גם מודעים שתוך כדי בניית המערכות יש עדיין בעיות וצריכים לשפר הלאה.

יעקב טסלר: אבל משהו פה קורה באמצע, כפי שאני שומע.

יעקב טסלר: יש כאן אולי בעיה בסנכרון או שלא כל דבר שמקבלים הם רואים.

יעקב טסלר: הדוגמה שנתת עם הקרטון, זה יכול לקרות לאו דווקא בקורונה.

יעקב טסלר: אבל ברעיון - - -

אפרים גריידינגר: אבל עד שהם יודעים מזה, זה לוקח זמן.

יעקב טסלר: יכול להיות שאין את כל הנתונים, יכול להיות שחסרה פונקציה בתוך המערכת, אני לא יודע מה.

יעקב טסלר: זה ברור שהם עושים את הכל כדי לסייע לנו ואתם משרתים נאמנה את הלקוחות שלכם.

יעקב טסלר: נכון שברגע שיהיה דו שיח או משהו שנבין, הרי לא יכולים לבנות מערכות בלי שנדע בדיוק מה הצורך.

יעקב טסלר: הם יודעים מה הצורך, אבל איפה הבעיות הלאה.

יעקב טסלר: בסוף אתייחס לזה.

יעקב טסלר: מורן, רצית להתייחס.

יעקב טסלר: בבקשה.

מורן גליקשטיין: כמובן שכאשר אומרים שיש טענות צריך להקשיב ולהשתפר והמטרה של כולנו בסוף שעורכי הדין והאזרחים יהיו מרוצים, בכובעי הקודם אני גם עורך דין ואני מכיר את הצורך.

מורן גליקשטיין: רק צריך לזכור שכשמשווים, צריך להשוות בין אותו מוצר.

מורן גליקשטיין: הטאבו מבחינה עסקית הוא יחסית פשוט.

מורן גליקשטיין: רשות מקרקעי ישראל יש לה מורכבות עסקית בהרבה יותר גדולה.

מורן גליקשטיין: נכון שדברים יחסית יותר פשוטים, אבל גם יש דברים מאוד מורכבים, כל משטר הנחלות, כל המגזר הכפרי, כל העסקאות המורכבות, בקשות פטור ממכרז.

מורן גליקשטיין: אז הלוואי שהיינו יכולים לעשות הכל מהר אבל יש עסקאות שגם אם נהיה בדמות מלאכים, לא נוכל לעבוד כל כך מהר.

מורן גליקשטיין: כמו תמיד זה כלל הפרטו.

מורן גליקשטיין: אנחנו משתדלים לעשות, ויש לנו קשיים.

מורן גליקשטיין: אנחנו צריכים להשתפר, רביד ניסים ואני עבדנו עכשיו חודשים על המערכות המקוונות כדי להשתפר, אנחנו נהיה קשובים, אני מוכן אישית לדבר עם עורך הדין שדיבר קודם ולהקשיב לכל דבר, ולהעביר את זה במערכת אצלנו.

מורן גליקשטיין: כל הרבעון האחרון, כל מה שאנחנו מתעסקים איתו היום זה לשפר ולשפר את השירות.

מורן גליקשטיין: אנחנו הקצנו משאבים, אני אישית כראש מטה בשלושה החודשים האחרונים עסקתי במערכת ההכוונה עם צוות של חמישה אנשים, מאות שעות עבודה רק כדי לתת שרות לציבור.

מורן גליקשטיין: אני חוזר ואומר, ברור שיש בעיות, ברור שיש אתגרים גדולים אבל בטוח דבר אחד, תדעו שהפנים שלנו זה לעזור לציבור, לצלוח את הקורונה, עשינו החלטות יוצאות דופן כדי לעזור לציבור.

מורן גליקשטיין: דחינו מכרזים, עכשיו, מכרזים שהיו צריכים להסגר בשבוע שעבר והשבוע, דחינו.

מורן גליקשטיין: אני לא יכול להגיד לכם כמה כסף דחינו מתקציב המדינה שלא ייכנס כדי לעזור לציבור.

מורן גליקשטיין: אבל אנחנו נעזור במה שצריך.

יעקב טסלר: מורן, אין לי ספק היום שאנחנו בסיום הדיון נצא עם משהו טוב לציבור.

יעקב טסלר: - - - לכם יש רצון, יותר מרצון, להם יש רצון, ברגע שלשני הצדדים יש רצון נגיע לבשורה ובסוף הדיון אגיד את מה שאני חושב ואשמע את דעתכם.

יעקב טסלר: אני רוצה לפנות לעו"ד חן סרי.

יעקב טסלר: בבקשה.

חן סרי: שלום וברכה.

חן סרי: שמחתי מאוד לשמוע ולראות את המצגת מאירת העיניים של נציגי רמ"י.

חן סרי: אני חייבת לומר שמדובר במציאות אוטופית שאנחנו כמייצגים לא מכירים בכלל בשטח.

חן סרי: הפער הוא עצום בין מה שתיארתם כרגע לבין מה שאנחנו והציבור חשים.

חן סרי: אני מייצגת במגזר העירוני, רוב העסקאות הן עסקאות פשוטות ואנחנו נתקלים בקשיים חוזרים ונשנים של המערכת הדיגיטלית, של מסמכים שלא נסרקים לתיק, אני מצטערת אם אני חוזרת על דבריו של אפרים, אבל אנחנו עובדים מול מחוזות שונים וכולנו חשים באותו עניין.

חן סרי: הבקשה לזימון תור שדיברתם עליה, אני לא מכירה מציאות שנציגי רמ"י חוזרים לא בתוך 30 יום ולא בתוך 90 יום.

חן סרי: הדברים האלה עולים חזור ועלה בקבוצות הוואטס אפ של עורכי הדין.

חן סרי: יש מירמור ותסכול שבסופו של דבר מופנים אלינו כמייצגים, מאת הלקוחות, ממש משברי אמון לפעמים עם לקוחות ותיקים שלנו שלא מאמינים, הם רגילים לקבל מהביטוח הלאומי ומהבנקים ומרשם המקרקעין, שירות ברמה אחרת לגמרי, והם פשוט לא מאמינים שעורך הדין עובד לילות כימים כדי לזרז להם את התיק ואת רישומי הזכויות והדברים לא זזים.

חן סרי: גם לעניין שבסילוק משכנתאות, אני לא מכירה את אותה מערכת מוצלחת שבה הבנקים מעבירים כתבי סילוק לרמ"י והדברים האלה גם מטופלים.

חן סרי: רק בימים האחרונים היה לי איזה שהוא עניין מבנק הפועלים ונראה שגם בנק הפועלים לא מכיר את המסלול הזה.

ניסים אברהם: אפשר לפנות אליהם, זה מפורסם אצלנו באתר.

חן סרי: קודם כל, זה שאני לא יודעת על זה, זה כנראה לא מספיק מפורסם, גם רבים מחבריי לא יודעים על זה, אבל אם הבנק בעצמו לא יודע על זה, זה אומר דרשני.

חן סרי: אתם צריכים לבדוק את עצמכם איפה בין הרצון הטוב שלכם לבין המציאות בשטח - - -

יעקב טסלר: חן, מה עוד, יש לך עוד משהו להוסיף מעבר למה שעו"ד אפרים אמר?

חן סרי: בסופו של דבר התיקים האלה מתומחרים אצל עורכי דין, היום תיק מינהל מתומחר אצל עורך דין, חשוב לי שתדעו את ההשפעה של זה על השטח, הוא מתומחר בשכר טרחה גבוה בהרבה ממה שהיה בעבר ובוודאי מתיקי עסקאות טאבו, אז אני מכירה כבר עורכי דין שהיום לרוכשים פוטנציאליים ממליצים לא לרכוש נכסי מינהל, או נמנעים מלייצג בתיקים כאלה כי באמת זמן העבודה לא משקף בסופו של דבר את התיגמול שהם מקבלים.

חן סרי: אני חושבת שזה מצב בלתי נסבל ואנחנו לא יכולים להשאר ברמת המצגת האוטופית שהוצגה לנו.

יעקב טסלר: תודה.

יעקב טסלר: מנדל אינדורסקי בבקשה.

יעקב טסלר: אם יש לכם לחדש משהו אשמח, ואם לא, תגידו שאתם מצטרפים.

יעקב טסלר: חבל לחזור על הדברים כיוון שהם מובנים ונאמרו בצורה מאוד ברורה.

מנדל אינדורסקי: קודם כל אני רוצה באמת להודות לעורך הדין אפי גריידינגר, על זה שהוא ריכז וארגן את כל הנושא של הטיפול מול המינהל.

מנדל אינדורסקי: אני רוצה להתמקד בשתי נקודות מאוד חשובות, נקודה אחת היא המענה הטלפוני של המינהל.

מנדל אינדורסקי: המענה הטלפוני של המינהל בעצם גם כשפונים למינהל ונותנים להם מספר תיק ומספר הליך ושאלות, ובאמת בשביל לזהות שהם מדברים עם אותו גורם שהוא הגורם בתיק שהם יכולים לדבר איתו וזה בסדר גמור, התשובה בסוף אחרי המתנה של דקות ארוכות לא פעם ולא פעמיים 'יחזרו אליך' או שבסופו של יום הם אפילו לא יודעים להגיד לך איפה עומד התיק בכלל.

מנדל אינדורסקי: אתה פונה למוקד, הם פתחו מוקד טלפוני, המוקד הטלפוני - - -

יעקב טסלר: לא הבנתי, חוזרים או לא חוזרים?

מנדל אינדורסקי: קודם כל לא חוזרים אבל באותה שיחת טלפון אחרי כל החקירות והשאלות, מספר תיק, מספר זהות, מי הבנאדם - - -

יעקב טסלר: מה קורה אחרי שאתה נותן את הפרטים?

מנדל אינדורסקי: שום דבר.

מנדל אינדורסקי: 'או.

מנדל אינדורסקי: קיי, יחזרו אליך' או משהו כזה.

מנדל אינדורסקי: אז בשביל מה כל ההמתנה והדקות הארוכות האלה?

מנדל אינדורסקי: מה הטעם בזה?

מנדל אינדורסקי: אם הם לא יודעים לתת מענה במוקד הטלפוני, לפחות בסיסי, איפה זה עומד, אושר או לא אושר, שולח שטרות, טופל או לא טופל - - -

יעקב טסלר: מה הנקודה השניה שרצית לומר?

מנדל אינדורסקי: נקודה שניה, אני נתקלתי אישית ואולי עוד עורכי דין, גם כשאני פונה אליהם, כשחזרו אלי פעם ב-, אחרי עשרות טלפונים, אני אומר להם 'אני באמצע דיון אני מבקש, המזכירה שלי במשרד, היא תוכל לכוון אתכם בדיוק אם חסר משהו, תגידו מה צריך לשנות או לעשות', 'אנחנו לא יכולים, אנחנו רק איתך.

מנדל אינדורסקי: איך אנחנו ננהל משרד עם המזכירות והכל, בזמן שאין לך,' זאת אומרת שהם לא מוכנים לדבר, רק איתי.

מנדל אינדורסקי: אז אם אני כרגע באמצע דיון המשרד שלי אמור להיות סגור.

מנדל אינדורסקי: רק אני יכול לטפל בתיקי המינהל.

מנדל אינדורסקי: זה שאני נותן להם הרשאה מפורשת לאותו עניין, לאותו פקיד, אומר להם 'בבקשה, אני באמצע דיון, הנה הטלפון של המשרד שלי'.

יעקב טסלר: יכול להיות שהם לא מוסמכים לתת אינפורמציה, רק לעורך הדין.

מנדל אינדורסקי: למה, אבל הם שאלו אותי את כל השאלות - - -

יעקב טסלר: אותך, לא את המזכירה שלך.

יעקב טסלר: לא שאני יודע.

מנדל אינדורסקי: אבל אני אומר, יש - - -

ניסים אברהם: אני רוצה להתייחס לדבריו של עו"ד מנדל, גם שוחחתי איתו אתמול.

ניסים אברהם: הזיהוי הוא לפי חוק הגנת הפרטיות, יש מידע עסקי בתוך התיקים האלה.

ניסים אברהם: אני חושב שאת הנקודה הזאת שבה הייתה לנו מחלוקת בסיום השיחה שקיימנו אתמול, ההצעה שלו, בהחלט אמרתי לו שאני מוכן לבדוק מול הייעוץ המשפטי את הנושא של ההמשך וזה משהו שאני אבדוק ואעדכן.

ניסים אברהם: כי לגבי הסמכה של עורך הדין דרך הטלפון להפנות למזכירה, אנחנו בודקים את זה.

ניסים אברהם: אתמול דיברנו, פניה נשלחה כבר אתמול בערב, כשתהיה לנו תשובה אני מבטיח לעדכן.

מנדל אינדורסקי: תודה רבה.

מנדל אינדורסקי: אני רוצה להוסיף עוד נקודה חשובה שכמו שאפי קודם אמר, הייתי מחדד את זה.

מנדל אינדורסקי: ברגע שהנציגים נכנסו לתוך הקבוצות במוקד הוואטס אפ, למשל עו"ד דבורה מילר שאני לא מכיר באופן אישי, לי אישית בשניה שפניתי אליה ו - - - תוך יום נפתרה בעיה של חצי שנה, ועל כך קודם כל תודה רבה וזה יפה מאוד, הלוואי שזה ימשיך ככה ויפתור את כל הבעיות, אם הנציגים ישתפו פעולה עם עורכי הדין בשטח.

יעקב טסלר: תודה רבה.

יעקב טסלר: מנשה הס בבקשה.

יעקב טסלר: דברים שלא נאמרו עד עתה.

מנשה הס: ראשית אני אציג כבר פתרון לכל הנציגים המכובדים, קודם כל תעשו משוב.

מנשה הס: זה שהבנקים לא יודעים על המשכנתאות, זה שאנחנו לא יודעים, זה שלא מטפלים בנו, תעשו משוב על כל הדיגיטציה שלכם ותראו.

מנשה הס: דבר שני, המינהל השתנה לפני כמה זמן לרשות.

מנשה הס: זה לא אומר שהוא מפסיק לנהל את המקרקעין.

מנשה הס: אני לא מקבל את תשובת רביד שאומר 'יש לנו גם דברים עסקיים'.

מנשה הס: אתם מנהלים.

מנשה הס: אם אי אפשר, תעבירו למשרד המשפטים.

מנשה הס: למה אני אומר את זה?

יעקב טסלר: הוא מתייחס בזמן שהוא כרגע עד שהוא מעביר את זה - - - אבל כל זמן שזה חונה אצלו אז הוא מטפל גם וגם.

מנשה הס: הפנים צריכים להיות לציבור.

מנשה הס: תבינו, האנשים הפשוטים לא מצליחים להעביר עסקה אם יש תקלה הכי קטנה.

מנשה הס: אם הכל בסדר, יכול להיות שזה יעבור.

מנשה הס: הנה, אני אתן לכם דוגמה, יש לי שני אחים שרצו להעביר מאחד לשני קרקע.

מנשה הס: קיבלו 1, 2, 3, איזה דברים להביא.

מנשה הס: פונים בדיגיטציה, אנחנו מקבלים שבעה דברים להביא.

מנשה הס: עוד ארבעה דברים.

מנשה הס: מנסים לחזור לפקיד, אי אפשר.

מנשה הס: למה?

מנשה הס: כי הפקיד במערכת הקולית הוא נציג כח אדם, אין לו גישה לתיק.

מנשה הס: זה מקרה פשוט.

מנשה הס: אני ברשותך הבאתי את זה כדוגמה למקרה הכי פשוט שיש, שזו העברה ללא תמורה בין צדדים קרובים, הכל מתגמד כאן, אין פה מיליונים.

מנשה הס: לא מצליחים להעביר את זה, לא מצליחים להסביר לפקיד שיש אי התאמה בין הדברים וגם בעניין הזה אם תעשו משוב תקבלו בדיוק מה הבעיה.

מנשה הס: דבר שלישי, בעניין המקרו.

מנשה הס: תראו, אני למשל בעידן של, אתה אומר השמירה על הפרטיות יש כנגד זה הפאבליק והיות המידע זמין.

מנשה הס: היום אפשר לדעת בכל נכס בכמה הוא נקנה באתר של מסמ"ק.

מנשה הס: מתי הוא נקנה, באתר של הטאבו.

מנשה הס: רק במינהל אני לא יכול לפנות אם זה לא אני או עורך הדין שלי.

מנשה הס: אני מתווך ואני רוצה לדעת מי גר בבית ההוא, אני לא יכול לפנות למינהל, למה?

מנשה הס: אם אני פונה לטאבו אני יכול להוציא נסח, אני יכול להוציא את חוזה החכירה.

מנשה הס: מה ההבדל בין זה שאני יכול להוציא חוזה חכירה בטאבו או במינהל?

מנשה הס: המינהל צריך לשנות דיסקט.

מנשה הס: אני עורך דין 25 שנה, המינהל צריך לשנות דיסקט ולהבין שהוא צריך לתת שירות מקסימלי עם גילוי מקסימלי וזמינות מקסימלי.

מנשה הס: אומרים פה שלא נותנים למזכירה.

מנשה הס: אני אומר למה למזכירה?

מנשה הס: האדם עצמו רוצה לפנות, לקבל אישור על נכס אחר, לא שלו.

מנשה הס: למה הוא לא יכול לקבל את זה?

מנשה הס: זה פתוח באתר מסמ"ק לגבי הסכום, זה פתוח באתר טאבו, רק במינהל אין את הדברים האלה.

מנשה הס: אם אתם עושים חריש, תעשו חריש עמוק, אני מנצל את הפלטפורמה.

מנשה הס: החריש צריך להיות עמוק, שינוי תודעה.

מנשה הס: המידע הוא לא שלכם, הוא מידע שאתם מחזיקים עבורנו ואתם צריכים להנגיש אותו.

מנשה הס: ממילא יבואו פתרונות וזה שיראו בגרף 100,000 פניות, צודק עו"ד גריידינגר, אלה המון פניות חוזרות ונישנות ולא פניות.

מנשה הס: למה?

מנשה הס: פה אין יפוי כח, פה המזכירה, זה רציך להיות פאבליק, פנוי, גלוי.

מנשה הס: לפחות המידע שבטאבו.

מנשה הס: בטאבו אפשר לקבל חוזה חכירה.

יעקב טסלר: הדברים ברורים.

יעקב טסלר: תודה.

יעקב טסלר: אנחנו מתקרבים לסיום הדיון.

ניסים אברהם: אני רוצה להתייחס בקצרה.

ניסים אברהם: יש לנו בתוך האתר פלטפורמה שקוראים לה 'מידע על נכס' ואם רוצים מידע על נכס, הוא פתוח לכל הציבור.

ניסים אברהם: לא כל המידע, חלקו, אבל קיימת פלטפורמה כזאת באתר רמ"י והיא אינה מצריכה אותך להיות בעל הנכס, - - - תשלום מאוד קטן של 12 שקלים ולא של - - -

אפרים גריידינגר: הסברתי את זה מקודם, בפלט המידע הזה מדובר רק על עסקאות - - - העסקאות האלה לא קבילים בבנקים והם גם לא נכונים.

ניסים אברהם: מסכים איתך.

אפרים גריידינגר: אז מה עוזר לי פלט המידע הזה?

אפרים גריידינגר: אם - - -

ניסים אברהם: גריידינגר נתן דוגמה של מתווך, לכן אני מתייחס.

ניסים אברהם: הוא נתן דוגמה של מתווך שרוצה לדעת ממי לרכוש, אז נתתי את זה כדוגמה.

ניסים אברהם: - - - נעשתה בדיקה משפטית - - -

אפרים גריידינגר: תקצרו לקצר את הדברים האלה.

אפרים גריידינגר: אישור זכויות היום יוצא במינהל שלושה שבועות.

אפרים גריידינגר: למה זה יוצא שלושה שבועות?

אפרים גריידינגר: פעם אחת הוא לא הביא יפוי כח, פעם אחת הביא יפוי כח ולא רואים אותו בדיגיטל, ושלושה שבועות אנחנו מתנדנדים רק על הסיפור הזה של יפוי כח.

אפרים גריידינגר: תשחררו.

אפרים גריידינגר: קורונה.

חן סרי: מעבר לעניין של מגוון השירותים חשוב לנו בעיקר לדבר על טיב השירות.

חן סרי: פתחתם מוקד טלפוני אבל אם השירות שבסופו של דבר שאני מקבלת זה הקראה של הדרכה מתוך אתר האינטרנט אז לא קיבלתי שום ערך מוסף.

חן סרי: לא קיבלתי כלום.

חן סרי: הקציתי לזה זמן ומשאבים - - -

יעקב טסלר: סליחה שאני מעיר, תוכלי לדבר אם תקבלי רשות דיבור.

יעקב טסלר: אני מבין את ההתפרצות, הכאב הוא עצום.

יעקב טסלר: אני רוצה לפנות ללירז ראש רביבו מלשכת עורכי הדין.

לירז ראש רביבו: שלום.

לירז ראש רביבו: תודה על זכות הדיבור.

לירז ראש רביבו: אני יו"ר משותפת של פורום מקרקעין וכפי שאמר יו"ר הוועדה, שקיבלתם מאות תלונות, הפורום ריכז בתקופת הקורונה עשרות ומאות תלונות של עורכי דין שחלקם אנחנו שומעים פה שממש מדברים מדם ליבם.

לירז ראש רביבו: אני אתן לזה כותרת.

לירז ראש רביבו: אני עוסקת במקרקעין, אנחנו עוסקים מול יתר הרשויות, מול הטאבו, מול מסמ"ק, המינהל זה סרט אחר לגמרי ובאמת ניסים, אני מעריכה את העבודה, ואם אתה זוכר לפני שנה וחצי ישבנו אצלך בלשכה וראינו את המצגת על השירותים הדיגיטליים וישבתי עם פה פעור.

לירז ראש רביבו: נכון, הקורונה תפסה את כולם במצב כזה, אבל בתקופה הזאת החוויה שלנו מהשירות ש ל המינהל, אין מילים קלות לתאר את השירות הזה.

לירז ראש רביבו: נתנו פה דוגמאות.

לירז ראש רביבו: צריך להבין שבמהלך עסקת מקרקעין הדברים האלה לא רק תוקעים עסקה, גורמים להפרעות, גורמים לשיבושים, לא ניתן להעביר כספים, לא ניתן להשלים עסקאות במסירת חזקה.

לירז ראש רביבו: אנחנו מדברים על אישור זכויות שצריך במסירת כפתור להוציא אותו, ממתינים מעל שלושה שבועות, אני רוצה להגיד ואני לא יודעת אם זה בסדר ואולי גם כדאי שעורכי הדין ידעו.

לירז ראש רביבו: אני שלחתי אתמול שליח לרשות מקרקעי ישראל, לא אגיד באיזה מחוז כי אם זה לא תקין, זה לא תקין, שליח הגיע לשם ובתוך 24 שעות הוציא לי אישור זכויות.

לירז ראש רביבו: עם מעט קשרים, לעשות את הדבר הזה, ואני מתנצלת שעשיתי את זה, אבל לא הייתה ברירה, יש פה עסקה שעמדה ליפול והמצב של הלקוחות שלנו גם ככה קשה בתקופה הזו.

לירז ראש רביבו: אז אם זה תקני, בואו תוציאו את הפרסום לגבי העניין הזה, ניתן להוציא שליחים שיעמדו בחוץ שעתיים-שלוש, נכון, יש לזה תמחור, זה ייפול על החברה, אבל מקבלים ככה אישורי זכויות.

לירז ראש רביבו: הנה פתרון שהוא לא בשמיים, כי הפקידים, גם אם זה 20%, אמורים להיות שם.

לירז ראש רביבו: אני לא רוצה לחזור על מיליוני הדוגמאות שיש.

לירז ראש רביבו: אני רוצה להציע כמה דברים פרקטיים.

לירז ראש רביבו: דיברו פה על השירות שאנחנו מקבלים בלשכות הטאבו, מקבלים טלפונים מעובדים שעובדים בבית בשעות הערב המאוחרות - - -

יעקב טסלר: דיברנו על זה.

יעקב טסלר: שמענו.

יעקב טסלר: מה עוד.

לירז ראש רביבו: אני רוצה להציע כמה דברים.

לירז ראש רביבו: דבר ראשון, זה אם באמת יש, גם אם זה 20% או 30% של פקידים שיושבים ומטפלים, שהפקידים יהיו בקשר ישיר במייל, לא בטלפון, לא נעמיס את עצמנו טלפונית.

לירז ראש רביבו: בקשר במייל עם עורך הדין המטפל.

לירז ראש רביבו: זו הפניה שלך, תן לי 1, 2, 3, אי אפשר לעבור כל הזמן דרך מוקד שלא נותן מענה לשום דבר.

לירז ראש רביבו: אני לא אחזור על מה שאמרה חן.

לירז ראש רביבו: המוקד לא נותן מענה לכלום, כמו לפתוח את אתר האינטרנט ולקרוא את ההדרכות.

לירז ראש רביבו: זה דבר אחד.

לירז ראש רביבו: דבר שני, ניסים, יש פה כמה דברים שדיברת עליהם שגם אני כיו"ר פורום לא ערה להם ולא מכירה והפרסום לגביהם לא מספיק.

לירז ראש רביבו: היום כל ההדרכות של הלשכה נעשות באופן דיגיטלי בכל המחוזות.

לירז ראש רביבו: בואו דרך הפורום נייצר מצב שאתם מספקים לנו קצת מידע על מה שכן יש.

לירז ראש רביבו: על מה כן אפשר לעשות.

לירז ראש רביבו: עוד דבר - - -

יעקב טסלר: תודה לירז.

יעקב טסלר: נדבר על הכל בסיכום הדיון.

יעקב טסלר: יש לי הצעה מסוימת.

יעקב טסלר: אני חייב פשוט להתקדם כיוון שיש לי עוד ועדות.

יעקב טסלר: אני אפנה לעוד שניים.

יעקב טסלר: מילכה כרמל בבקשה.

מילכה כרמל: אני ממרכז המועצות האזוריות.

מילכה כרמל: תודה על זכות הדיבור ועל ההזמנה לדיון.

מילכה כרמל: אני קודם כל רוצה לברך את רשות מקרקעי ישראל שעם פרוץ הקורונה הם היו בין הרשויות הראשונות שנתנו הארכה לשמאויות, הסדרות ותשלומים ובאמת זה עזר ואני חושבת שהם צריכים לתת הארכה נוספת לאור הגל השני.

מורן גליקשטיין: יש הארכה נוספת, אגב.

מורן גליקשטיין: תסתכלו בדף הקורונה באתר בהודעה האחרונה.

מילכה כרמל: מצויין.

מילכה כרמל: אני אעביר את זה לשטח.

מילכה כרמל: אני דווקא רוצה לדבר, עו"ד גליקשטיין, - - - על המסך אז זה הזכיר לי שדיברת על עקרון הפרטו של 20-80 ש-80% מהזמן אתם מתעסקים עם המגזר החקלאי ולדעתי זה לא סביר.

מורן גליקשטיין: לא אמרתי מגזר חקלאי.

מורן גליקשטיין: אמרתי שהעסקאות המורכבות - - -

מילכה כרמל: אנחנו יודעים שהעסקאות המורכבות זה עסקאות על קרקע חקלאית.

מילכה כרמל: אני חושבת שזה ממש לא סביר, לדעתי אתם מתעסקים אפילו יותר מ-80%, הרי מדובר בהיקפים של אחוזים בודדים לעומת מה שקורה במגזר העירוני ולכן חבל על כספי ציבור שהמינהל מתעסק על כל כך הרבה זמן על יחסית מעט כסף שמגיע לקופת המדינה וצריך לזכור שהאנשים האלה, אני מדברת על האנשים הפרטיים, במקרה ליוויתי קרובת משפחה – ושוב, לכל אחד כאן יש את הדוגמה הפרטית שלו – קרובת משפחה שניסתה לאשר תוספת של 40 מטר בנחלה באזור המרכז, היא כמעט בת 80, הייתה צריכה לנסוע שלוש פעמים להביא את הגרמושקות וכל מיני מסמכים שהיא שכחה או לא שכחה או שהם לא שמו לב, ולא נחזור על זה, זה פשוט לא סביר.

מילכה כרמל: אמנם הקורונה זה הזמן שבעצם היה טריגר לדיון החשוב הזה אבל אנחנו באמת צריכים להצעיד, אני לא מדברת על הפקידים שבאמת עושים מלאכתם נאמנה, צריך לפנות הרבה יותר למעלה שרשות מקרקעי ישראל צריכה להצעיד את המערכות שלה למאה ה-21 והיא לא יכולה להשאר מאחור.

יעקב טסלר: זה מה שהם עושים.

יעקב טסלר: רק - - -

מילכה כרמל: כן.

מילכה כרמל: זה כואב לכל אזרח, בעיקר לאזרחים שחיים על קרקע חקלאית.

יעקב טסלר: תודה.

יעקב טסלר: אחרון חביב, עו"ד יוסי שפרינצלס בבקשה.

יוסי שפרינצלס: אני בעיקר רוצה להתמקד, לא דיברנו על זה, אני משרד עורכי דין במודיעין עלית, אנחנו הבן החורג של רמ"י.

יוסי שפרינצלס: אנחנו בפירוש הבן החורג.

יוסי שפרינצלס: עשרות אלפי דירות במודיעין עלית, בבית"ר עלית, רשומות ברמ"י איו"ש.

יוסי שפרינצלס: מינהל מקרקעי ישראל תחת סוג מסוים של אזרחים עובדי צה"ל, מחסור חמור בכח אדם, בסופו של דבר אדם במודיעין עלית ובית"ר עלית שבא למכור דירה ימתין שבוע-שבועיים, שלושה שבועות, עד שהוא יקבל אישורי זכויות.

יוסי שפרינצלס: אנשים פה באמת במצב כלכלי קשה ולא רק בגלל הקורונה.

יוסי שפרינצלס: משפחות ברוכות ילדים, כשסוף סוף מגיעים אנשים לעסקה, העסקה נופלת כי הם מחכים שבועיים-שלושה לאישורי זכויות.

יוסי שפרינצלס: זה דבר לא נתפס.

יוסי שפרינצלס: דיברתי עם שלמה שמעוני, מנהל עסקאות באיו"ש שהוא אדם חביב ורוצה לעזור, דורית גולן, אנשים טובים, אבל אני מבין את הבעיה, וזאת לדעתי עבודה של הוועדה, יש פה חוסר סינכרון.

יוסי שפרינצלס: מינהל מקרקעי ישראל זה גוף אזרחי, מינהל איו"ש נמצא בבסיס צבאי, נמצא בתוך בסיס צבאי, לא נותן גישה, אנשים לא יכולים להכנס לשם כי זה בסיס צבאי ובגלל הקורונה אין כניסה לשליחים ולאף אחד, הכל פניות בדיגיטל, אנחנו לא מחויבים לפנות בדיגיטל, יש גם באתר של רמ"י בקשה לקבלת אישור זכויות ואז לך תחכה.

יוסי שפרינצלס: בוא נראה מתי תקבל את אישור הזכויות.

יוסי שפרינצלס: אולי תקבל אותו - - -

יעקב טסלר: מה ההצעה שלך?

יעקב טסלר: מה הפתרון?

יוסי שפרינצלס: יש פה שני פתרונות.

יוסי שפרינצלס: דבר ראשון כח אדם.

יוסי שפרינצלס: בפירוש יש במינהל איו"ש, תושבי ביתר ומודיעין עלית סובלים מכח אדם.

יוסי שפרינצלס: דבר שני, נוהל מחייב של הוועדה.

יוסי שפרינצלס: אם בטאבו אני מבקש נסח טאבו אני מקבל אותו תוך דקה.

יוסי שפרינצלס: אז במינהל, קחו 24 שעות, 48 שעות, אבל שיהיה נוהל מחייב.

יוסי שפרינצלס: הם לא מחויבים לכלום.

יוסי שפרינצלס: הם יכולים לתת את זה גם בעוד חודש.

יעקב טסלר: זה לא קשור לקורונה מה שאתה אומר, זה באופן כללי.

יוסי שפרינצלס: לפני הקורונה כשהיה לי משהו דחוף שלחתי שליח, נסע למינהל איו"ש, לבית אל, לבסיס הצבאי, סיכן את עצמו וקיבל את זה למחרת.

יוסי שפרינצלס: היום אין כניסה לשליחים ואני תלוי בהם.

יוסי שפרינצלס: יש לי היום בערך 15 עסקאות של דירות שאני ממתין לאישורי זכויות.

יוסי שפרינצלס: זה דבר לא נתפס.

יוסי שפרינצלס: כולם פה במודיעין עלית ובבית"ר עלית יודעים שאתה עושה עסקה, אני אומר ללקוחות שהחוזה מוכן, אישור זכויות חברה משכנת מוכן, יתרה לסילוק, מכתב כוונות, הכל, עכשיו אנחנו מחכים למינהל.

יוסי שפרינצלס: מתי יהיה?

יוסי שפרינצלס: אולי מחר, אולי בעוד שבוע או עוד שבועיים.

יוסי שפרינצלס: אז אנחנו פותחים קריאה, מבקשים אישורי זכויות, לא מקבלים.

יוסי שפרינצלס: אחרי יומיים שוב פעם, כי אולי זה נפל בין הכסאות.

יוסי שפרינצלס: ואחרי שלושה שבועות אני מקבל ארבעה אישורי זכויות למשרד.

יוסי שפרינצלס: אבל אין נוהל מסודר.

יוסי שפרינצלס: תנו לנו 24 שעות, 48 שעות, נדע שאנחנו יכולים להתקדם לעסקאות.

יעקב טסלר: מובן.

יעקב טסלר: תודה.

יעקב טסלר: ובכן חברים, השתדלתי לתת לכל אחד מהפונים, אלה שנמצאים כאן והצגתי את אלה ששלחו את המכתבים, אין את האפשרות לשמוע את כולם, אנחנו גם מוגבלים בזמן.

יעקב טסלר: אבל את הכאב אנחנו שומעים ומצד שני אנחנו גם שומעים את האנשים הנפלאים שנמצאים ברמ"י שרוצים לתת את השירות ולהתייעל.

יעקב טסלר: אני חוזר על מה שאמרתי במהלך הדיון שאני חושב שברגע שיש רצון טוב, כפי שאני שומע את הדברים, ויכול להיות שאני לא רואה את הדברים כפי שאתם חיים בדבר הזה, ואתם מייצגים בפועל את הלקוחות, שיש פה בעיה בסינכרון, יש כוונות טובות, בנו מערכות, אני לא יודע אם המערכות בדיוק תואמות לציפיות שלכם, ולמעשה אני רוצה להקריא בפניכם הצעה לפתרון לדבר הזה.

יעקב טסלר: קודם כל יש פתרון אחד, שהקורונה תיעלם מאתנו.

יעקב טסלר: מישהו יודע איך עושים את זה?

יעקב טסלר: לא.

יעקב טסלר: אז קודם כל אנחנו יכולים להתפלל.

יעקב טסלר: אנחנו נפתור הרבה בעיות ברגע שהדבר הזה ייעלם מאתנו, אבל יחד עם התפילות, אני חושב לנכון כך: בנושא הקצאת העובדים לעבודה מהבית למתן שירות מהיר ויעיל יותר, לפי הוראות הנציבות.

יעקב טסלר: נכון שאתם מוגבלים ב-20% אבל אני מכיר במשרד הבריאות, בביטוח לאומי, ברשות המסים, ניסים, רביד, מורן, עדיאל לא נמצא אבל אתם תעבירו את הדברים, יש את האופציה לעבוד מהבית.

יעקב טסלר: אני לא צריך להרחיב מה זה ייתן וכמה עומסים זה יוריד, וזה ייתן מענה.

יעקב טסלר: דבר שני, אני מתחבר ליוזמה שיש במקומות אחרים על הוואטס אפ, שיש בו פורום, כמובן זה לא וואטסאפ שצריך להיות לכל עם ישראל, משהו מצומצם מאוד ומטרת הדבר הזה לתת פתרונות יעילים.

יעקב טסלר: לא תמיד יש סינכרון בדברים שאתם מקבלים בדיגיטל.

יעקב טסלר: ברגע שתשמעו מהשטח ויוכלו לתת במקום את הפתרון כדוגמת מה ששמעתי פה בירושלים, זאת אומרת שאפשר לעשות את זה, צריכים לשקול בחיוב לעשות את זה בכל המחוזות.

יעקב טסלר: דבר שלישי, אני לא זוכר מי דיבר כאן על פגישה עם פורום מצומצם של עורכי דין, המייצגים, לראות לגבי המערכות מה ניתן ומה לא ניתן, מה שאמרתי לגבי הווטאטס אפ קודם זה דבר קונקרטי ונקודתי, אבל כדי לקבל את התמונה הכוללת כדאי להיפגש.

יעקב טסלר: הנושא ששמעתי גם פה בין דברי עורכי הדין, שאתם עשיתם דברים נפלאים, אבל זה לא כל כך ידוע להם.

יעקב טסלר: יכול להיות שלא פרסמתם, ויש אולי צורך לעשות הסברה רחבה, כדי לייעל את התהליכים.

יעקב טסלר: אתן את הדוגמה ששמעתם קודם על בנק הפועלים, אתם אומרים שזה נמצא, וזה שלא רואים יכול להיות שאנשים לא מודעים.

יעקב טסלר: זה שאתם עושים את הדברים האלה, לדעתי צריכים להיות גם הסברה ופרסום בעניין הזה.

יעקב טסלר: לגבי המוקד הטלפוני, התרשמותי היא כי האנשים שעונים במוקד לא מתמצאים ולא יודעים בדיוק מה קורה, וגם לא מוסמכים לתת תשובות.

יעקב טסלר: אלה מוקדנים שמקבלים את הטלפון ולוקחים נתונים ומעבירים הלאה.

יעקב טסלר: יכול להיות שהפתרון יהיה ברגע שתהיה עבודה מהבית ואז ירדו העומסים, אבל יחד עם זאת, צריכים לראות איך אפשר לאייש אנשים במוקד שהם כן מוסמכים לתת את התשובות וגם כפי שאחד הדוברים ציין כאן, שבמידה ועורך הדין לא יכול לענות לטלפון באותו רגע, שיוכלו לתת תשובות גם למישהו מטעמו ולאו דווקא לעורך הדין עצמו, הנושא ששמעתי מכל אחד כאן וזה חזר על עצמו, ויכול להיות שזה משהו קטן אבל לפעמים הדברים הקטנים הם גדולים, מתן אישורי זכויות באמצעות שליחים.

יעקב טסלר: לא צריך להכנס לבניין.

יעקב טסלר: שמעתי שזה קרה ועובד.

יעקב טסלר: תחשבו על זה.

יעקב טסלר: 24 שעות, 48 שעות, מי כמוכם יודע כמה נזקים יש לאנשים עקב הדברים הללו, ואנחנו שמענו כאן דוגמאות.

יעקב טסלר: אני חושב שצריכים לשקול לתת את האופציה הזאת, זה יוריד המון דברים.

יעקב טסלר: דבר שמיני, קשר הפונים אולי במייל ולא בטלפון.

יעקב טסלר: טלפון זה דבר שקשה ליישום גם מבחינת כח אדם.

יעקב טסלר: המיילים גוזלים פחות זמן.

יעקב טסלר: לפעמים לא מבינים כל כך טוב, אבל זה נעשה גם במקומות אחרים במיילים וזה עובד מצוין.

יעקב טסלר: אני מודה לכולכם על ההשתתפות.

יעקב טסלר: אני מודה לרמ"י על ההיענות.

יעקב טסלר: כפי שציינתי, כולם מבינים שאנחנו מצויים בתקופה לא קלה.

יעקב טסלר: הוועדה תעקוב מקרוב על ההתקדמות בעניין והשיפורים שהוכנסו.

יעקב טסלר: אני רוצה להודות לכם על מה שעשיתם בעבר ועל מה שתעשו בעתיד, ואני מקווה מאוד שמהדיון הזה ייצא רק טוב כיוון שאנחנו רוצים רק טוב.

יעקב טסלר: לפני שאני נועל את הדיון אני פונה שוב לרמ"י.

יעקב טסלר: האם אתם רוצים להגיב?

מורן גליקשטיין: אנחנו ערים לקושי, אנחנו מזדהים עם הקושי, אנחנו בהחלט מנסים, רוצים וחושבים על הפתרונות, ניסים שהוא ראש החטיבה העסקית ורביד וגם אני, אם צריך, יכולים להיפגש עם מייצג או שניים ולשבת איתם בצורה רצינית על הדברים.

מורן גליקשטיין: ננסה לעשות את הכל.

מורן גליקשטיין: אם אתם רוצים תצרו איתי קשר, תעבירו את המספרים ונקבע פגישה.

יעקב טסלר: מעולה.

יעקב טסלר: אני מודה לכל מי שהשתתף.

יעקב טסלר: שנדע ימים טובים יותר.

יעקב טסלר: הישיבה נעולה.